Медведев Д. А. ЕсэнтIыгу щригъэкIуэкIащ Кавказ Ищхъэрэ федеральнэ округым и социально-экономикэ зыужьыныгъэм пыщIа IуэхухэмкIэ Правительствэм и комиссэм и зэIущIэ. Абы хэтащ икIи къыщыпсэлъащ КIуэкIуэ Ю. А.
Урысейм и Правительствэм и УнафэщI Медведев Дмитрий ЕсэнтIыгу щригъэкIуэкIащ Кавказ Ищхъэрэ федеральнэ округым и социально-экономикэ зыужьыныгъэм пыщIа IуэхухэмкIэ Правительствэм и комиссэм и зэIущIэр. Абы хэтащ икIи къыщыпсэлъащ Къэбэр-дей-Балъкъэрым и Iэтащхьэ КIуэкIуэ Юрий. ЗэIущIэм щыхэплъащ щIыналъэм туризмэмкIэ и IэнатIэм зегъэужьыным.
Кавказ Ищхъэрэм зыщебгъэужь хъунущ, зэIущIэр къыщызэIуихым къыхигъэщхьэхукIащ премьер-министрым, туризмэм и унэтIыныгъэ нэхъыщхьэу плIым ящыщу щым — къурш, бальнеологие, щэнхабзэ-тхыдэ туризмэм. ЩIыналъэм щыIэ курорт псоми нэгъабэ турис- ту мелуан 1,5-м нэблагъэ щызэблэкIащ. Псом хуэмыдэу псынщIэу зеужь бгы-лыжэ туризмэм. Иужьрей илъэситIым къриубыдэу абы хуэдитIкIэ зиубгъуащ. Апхуэдэу щыт пэтми, экспертхэм къызэралъытэмкIэ, Кавказ Ищхъэрэм илъэс къэс цIыху мелуани 10-м нэблагъэм зыщагъэпсэхуфынущ. А къалэныр гъэзэ-щIа хъун папщIэ Iуэхум проект пыухы-кIам тету бгъэдыхьэну, ирагъэкIуэкIыну лэжьыгъэхэр щызэфIэкIыну пIалъэхэм-рэ абыхэм къарикIуэнумрэ яубзыхуну къагъэуващ.
Округым и проект нэхъыщхьэ дыдэу щым ящыщ зыуэ къагъэлъэгъуащ Къэ-бэрдей-Балъкъэрым хиубыдэ «Iуащхьэмахуэ» проектыр. Республикэр хеубыдэ турист нэхъыбэ дыдэ зэкIуалIэ щIыналъэхэм (2016 гъэм абы цIыху мин 420-м, 2015 гъэм елъытауэ процент 40-кIэ нэхъыбэм, зыщагъэпсэхуащ).
— Бгы-лыжэ туризмэм и IэнатIэм щызэпеуэхэр куэд мэхъу, абыхэм зэфIагъэкI Iуэхутхьэбзэхэр зэпымыууэ йофIакIуэ. ФIагъым и лъэныкъуэкIэ дэ дыкъыкIэрыху хъунукъым. Абы папщIэ зи IэщIагъэм хуэIэкIуэлъакIуэ лэжьакIуэ- хэр димыIэу хъунукъыми, ахэр егъэджэнымрэ IэщIагъэмкIэ аттестацэ егъэкIуэкIынымрэ зэтеухуапхъэщ. НэгъуэщI зы Iуэхуи щыIэщ, ар — туристхэм я гъащIэм-рэ узыншагъэмрэ страхованэм къызэщIегъэубыдэнырщ. Бгым сыт хуэдэ фэбжьи къыщохъу, абы къыхэкIыу страхованэри къешэлIэн хуейщ. Ауэ зэкIэ а Iуэхур зэIубзкъым, — жиIащ къэралым и Правительствэм и УнафэщIым.
ЗэIущIэм къыщаIэта Iуэхум и лъэныкъуэкIэ мыхьэнэ нэхъыщхьэ зиIэ къалэнхэм ящыщу КIуэкIуэ Юрий и псалъэм къыхигъэщащ хьэуа транспортым зегъэужьыныр. Республикэм и унафэщIым къызэрилъытэмкIэ, абы туриз- мэм зегъэужьыным и мызакъуэу, Къэбэрдей-Балъкъэрым ис псоми я дежкIэ мыхьэнэ хэха иIэщ: «Дмитрий Анатолий и къуэ, мы Iуэхум Уэ ущыгъуазэщ, абы теухуауэ зыпхуэзгъэзауэ щытащ. Зи гугъу сщIыр «Урысейм и транспорт IэнатIэм зегъэужьыныр (2010 — 2020 гъэхэм)» къэрал программэм Къэбэрдей-Балъкъэрыр къызэрыхагъэкIыжарщ. Абы хиубыдэу аэропортыщIэ щIыным трагъэкIуэдэн папщIэ сом меларди 9,7-рэ къаутIыпщыну къабжауэ щытащ. Нобэм ирихьэлIэу къэув къалэныр кхъухьлъатэхэр къыщетIысэх, зытелъэтыкI гъуэгур реконструкцэ щIынырщ. Дэ инвесторыр къэдгъуэтыну къытхуагъэувауэ щытати, абы дыгурыIуащ вокзалыщIэм и проектыр хьэзырщ. Иджыпсту къэдгъэсэбэп аэропортыр 1974 гъэм ящIауэ щытащ. СынолъэIунут зи гугъу сщIа программэм республикэр хигъэхьэжын папщIэ УФ-м ФинансхэмкIэ и министерствэм зыхуэбгъэзэну». КъызэрабжамкIэ, мы Iуэхум сом меларди 3,9-рэ хуэдиз текIуэдэнущ.
КъБР-м и Iэтащхьэмрэ Правительствэмрэ я пресс-IуэхущIапIэ.
